ส่วนที่ 1

ข้อมูลสรุป (Executive Summary)

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) (“บริษัท”)
เป็นหนึ่งในผู้นำด้านการให้บริการโทรศัพท์เคลื่อนที่ในประเทศไทยโดยได้เริ่มให้บริการในระบบ
Analog AMPS ย่านความถี่ 800 เมกะเฮิรตซ์ในปี 2534 และเริ่มให้บริการในระบบ Digital
GSM ย่านความถี่ 1800 เมกะเฮิรตซ์ในปี 2537
การให้บริการดังกล่าวอยู่ภายใต้สัญญาร่วมการงานกับ กสท. เป็นระยะเวลา27
ปีซึ่งจะสิ้นสุดในปี2561 โดยเป็นสัญญาร่วมการงานในรูปแบบของสัญญา ”สร้าง-โอน-ดำเนินการ”
(Build-Transfer-Operate)
ซึ่งบริษัทจะเป็นผู้ลงทุนสร้างโครงข่ายพร้อมกับโอนกรรมสิทธิของอุปกรณ์โครงข่ายเหล่านั้นให้แก่
กสท. ทันที โดย กสท.
ให้สิทธิแก่บริษัทในการใช้อุปกรณ์โครงข่ายเหล่านั้นตลอดอายุสัญญาร่วมการงานแต่เพียงผู้เดียว
และบริษัทมีสิทธิดำเนินกิจการให้บริการโทรศัพท์เคลื่อนที่แก่ประชาชนโดยต้องชำระส่วนแบ่งรายได้ให้กับ
กสท. เพื่อแลกกับสิทธิในการใช้คลื่นความถี่ที่ได้รับการจัดสรร
(โปรดพิจารณารายละเอียดเพิ่มเติมในข้อ 13.1.1 –
รายละเอียดสัญญาให้ดำเนินการให้บริการวิทยุคมนาคมระบบเซลลูล่าร์และสัญญาแก้ไขเพิ่มเติม) ในปี
2537 และปี 2544 ซึ่งเป็นช่วงเวลาก่อนการประกาศใช้ประกาศ กทช.
ว่าด้วยการใช้และเชื่อมต่อโครงข่ายโทรคมนาคม บริษัทได้เข้าทำสัญญาเชื่อมโยงโครงข่าย พ.ศ.
2537 และสัญญาเชื่อมโยงโครงข่าย พ.ศ. 2544
เพื่อเชื่อมโยงโครงข่ายโทรคมนาคมของบริษัทเข้ากับโครงข่ายโทรคมนาคมของทีโอที
ตามสัญญาดังกล่าวบริษัทต้องชำระค่าตอบแทนให้แก่ทีโอทีในอัตราเดือนละ 200
บาทต่อเลขหมายสำหรับลูกค้าระบบรายเดือนและในอัตราร้อยละ 18
ของมูลค่าบัตรเติมเงินที่จำหน่ายให้แก่ลูกค้าระบบเติมเงิน
(โปรดพิจารณารายละเอียดเพิ่มเติมในส่วนที่ 2 ข้อ 13.1 – สรุปสัญญาที่มีสาระสำคัญ) อย่างไรก็ดี
ในปัจจุบันการใช้และเชื่อมต่อโครงข่ายระหว่างผู้ประกอบการรวมทั้งบริษัทต้องดำเนินไปโดยสอดคล้องกับ
พรบ. การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคม
ซึ่งกำหนดให้มีการกำหนดอัตราค่าตอบแทนหรือค่าบริการที่เป็นธรรม สะท้อนต้นทุน และไม่เลือกปฏิบัติ
บริษัทจึงได้แจ้งไปยังทีโอทีเพื่อยกเลิกข้อตกลงการเชื่อมโยงโครงข่ายโทรคมนาคมเดิมทั้งสองฉบับในเดือนพฤศจิกายน
2550 เมื่อวันที่ 16 พฤศจิกายน 2550 ทีโอทีได้ยื่นฟ้องต่อศาลแพ่งเรียกร้องให้บริษัท และ กสท.
ร่วมกันชำระค่าเชื่อมโยงโครงข่าย (Access Charge) ช่วงระหว่างวันที่ 17 พฤศจิกายน 2549
ถึงวันที่ 31 ตุลาคม 2550 พร้อมดอกเบี้ยและภาษีมูลค่าเพิ่ม รวมเป็นเงินทั้งหมด 11,705 ล้านบาท
และขอให้ชำระค่าเชื่อมโยงโครงข่าย (Access Charge) นับตั้งแต่วันที่ 1 พฤศจิกายน 2550
เป็นต้นไปจนกว่าข้อตกลงระหว่างทีโอที กสท. และบริษัทจะสิ้นสุดลง
และให้ชำระดอกเบี้ยในอัตราร้อยละ 1.25
ต่อเดือนนับแต่วันผิดนัดชำระของแต่ละงวดจนกว่าจะชำระให้แก่ทีโอทีครบถ้วน และเมื่อวันที่ 3
พฤศจิกายน 2551 ศาลแพ่งและศาลปกครองมีความเห็นว่า
คดีนี้อยู่ในเขตอำนาจพิจารณาของศาลปกครอง ศาลแพ่งจึงมีคำสั่งให้จำหน่ายคดีออกจากสารบบความ
คดีแพ่งจึงเป็นอันยุติ อย่างไรก็ดี
ทีโอทีมีสิทธิที่จะนำคดีซึ่งศาลแพ่งมีคำสั่งให้จำหน่ายคดีออกจากสารบบความไปยื่นฟ้องต่อศาลปกครองได้
ซึ่งขณะนี้
บริษัทยังไม่ได้รับแจ้งจากศาลปกครองว่าทีโอทีได้ยื่นฟ้องบริษัทต่อศาลปกครองในเรื่องดังกล่าว

ตั้งแต่ปี 2544 เป็นต้นมา บริษัทใช้ชื่อทางการค้า “ดีแทค” (DTAC) โดยมีจำนวนสถานีฐาน GSM
เพิ่มเป็น 9,701 สถานี ณ สิ้นปี 2551 จาก 8,166 สถานี ณ สิ้นปี 2550 ซึ่งครอบคลุมพื้นที่ 76
จังหวัดทั่วประเทศหรือครอบคลุมมากกว่าร้อยละ 90 ของพื้นที่ที่มีประชากรอาศัยอยู่
และเป็นผู้ให้บริการโทรศัพท์เคลื่อนที่รายใหญ่อันดับสองของประเทศ ณ วันที่ 31 ธันวาคม 2551
บริษัทมีลูกค้าประมาณ 18.7 ล้านเลขหมาย โดยเป็นลูกค้าระบบรายเดือน (Postpaid) จำนวน
2.5 ล้านเลขหมายและลูกค้าระบบเติมเงิน (Prepaid) จำนวน 16.2 ล้านเลขหมาย
หรือคิดเป็นส่วนแบ่งทางการตลาดประมาณร้อยละ 30.2
ของจำนวนผู้ใช้บริการโทรศัพท์เคลื่อนที่ทั้งหมดของประเทศ ซึ่งเพิ่มขึ้นจาก 15.8 ล้านเลขหมายในปี
2550 โดยเป็นลูกค้าระบบรายเดือนจำนวน 2.1 ล้านเลขหมายและลูกค้าระบบเติมเงินจำนวน 9.8
ล้านเลขหมาย คิดเป็นอัตราการเติบโตที่ร้อยละ 18.5

บริษัทให้บริการโทรศัพท์เคลื่อนที่ทั้งแบบเสียง (Voice) และแบบไม่มีเสียง (Non-Voice)
ให้กับลูกค้าในระบบรายเดือนและระบบเติมเงิน รวมถึงลูกค้ากลุ่มองค์กรธุรกิจในหลายรูปแบบด้วยกัน
โดยบริการแบบไม่ใช่เสียงรวมถึงการให้บริการการสื่อสารทางด้านข้อมูล การให้บริการ SMS
การให้บริการ MMS โลโก้ (Logo) สกรีนเซฟเวอร์ (Screensaver)
การดาวน์โหลดเสียงเรียกเข้า (Ringtone) และการให้บริการอินเตอร์เน็ตทางโทรศัพท์เคลื่อนที่
รวมทั้งบริการเสริมอื่น ๆ ซึ่งบริษัทดำเนินการให้บริการร่วมกับพันธมิตรทางธุรกิจผู้พัฒนา Content
(Content Provider) นอกจากนี้
บริษัทยังให้บริการโทรศัพท์ข้ามแดนอัตโนมัติแก่ลูกค้าที่นำโทรศัพท์เคลื่อนที่ไปใช้งานในต่างประเทศ
และลูกค้าของผู้ให้บริการโทรศัพท์เคลื่อนที่ในต่างประเทศที่เลือกใช้โครงข่ายของบริษัทเมื่อใช้โทรศัพท์เคลื่อนที่ระหว่างพำนักอยู่ในประเทศไทย
และให้บริการโทรศัพท์ทางไกลระหว่างประเทศแก่ลูกค้าที่โทรศัพท์ทางไกลไปยังเลขหมายในต่างประเทศผ่านบริษัทย่อย
ทั้งนี้
ภายใต้ข้อตกลงการให้บริการข้ามแดนอัตโนมัติที่ทำไว้กับผู้ให้บริการโทรศัพท์เคลื่อนที่ในต่างประเทศ

ธุรกิจโทรศัพท์เคลื่อนที่ในประเทศไทยมีการเปลี่ยนแปลงเป็นอย่างมากในระยะเวลาไม่กี่ปีที่ผ่านมา
โดยผู้ให้บริการโทรศัพท์หลายรายมีการขยายโครงข่ายและช่องทางการจัดจำหน่ายเพื่อขยายพื้นที่ให้บริการและเพื่อให้สินค้าและบริการเข้าถึงผู้ใช้บริการจำนวนมากขึ้น
ส่งผลให้มีการใช้โทรศัพท์เคลื่อนที่ในวงกว้างครอบคลุมประชากรที่มีฐานะทางเศรษฐกิจและสังคมที่หลากหลาย
รวมทั้งครอบคลุมประชากรในพื้นที่ต่าง ๆ ได้มากขึ้น นอกจากนี้
การที่ค่าใช้บริการโทรศัพท์เคลื่อนที่มีอัตราที่ถูกลงและการเข้ามาเป็นลูกค้าระบบเติมเงินที่สามารถกระทำได้ง่ายขึ้นนับเป็นปัจจัยสำคัญประการหนึ่งที่ทำให้ลูกค้าระบบเติมเงินเป็นลูกค้ากลุ่มใหญ่ของธุรกิจ

ผลการดำเนินงานของบริษัทในช่วงระยะเวลา 3 ปีที่ผ่านมา
บริษัทมีรายได้รวมเพิ่มขึ้นอย่างต่อเนื่องจาก 48,474 ล้านบาทในปี 2549 เป็น 65,590
ล้านบาทในปี 2550 และ 67,695 ล้านบาทในปี 2551 มีกำไรสุทธิเพิ่มขึ้นจาก 4,938
ล้านบาทในปี 2549 เป็น 5,841 ล้านบาทในปี 2550 และ 9,325 ล้านบาทในปี 2551
โดยมีสาเหตุหลักมาจากกำไรจากดีพีซี การลดลงของต้นทุนทางการเงิน
และประโยชน์ชั่วคราวทางภาษีที่ลดลงร้อยละ 5
จากการนำหุ้นเข้าจดทะเบียนในตลาดหลักทรัพย์แห่งประเทศไทยในปี 2550 อย่างไรก็ดี
อัตรากำไรสุทธิลดลงจากร้อยละ 10.2 ในปี 2549 เป็นร้อยละ 8.9 ในปี 2550
แต่เพิ่มขึ้นเป็นร้อยละ 13.8 ในปี 2551 บริษัทมีอัตราส่วนตอบแทนผู้ถือหุ้นเท่ากับร้อยละ 12.7
ร้อยละ 12.5 และร้อยละ 16.8 ในปี 2549 2550 และ 2551 ตามลำดับ
และมีกำไรต่อหุ้นปรับลด (Fully Diluted Earning Per Share) เท่ากับ 10.54 บาท 2.50
บาท และ 3.94 บาท ในปี 2549 ปี 2550 และปี 2551 ตามลำดับ
(บริษัทได้ทำการลดมูลค่าที่ตราไว้ต่อหุ้นของหุ้นสามัญของบริษัทจากหุ้นละ 10 บาท เหลือหุ้นละ 2
บาทในเดือนพฤษภาคม 2550)

สำหรับปี 2551 บริษัทมีรายได้รวมจากการขายสินค้าและบริการ 67,695 ล้านบาท เพิ่มขึ้น 2,162
ล้านบาท หรือคิดเป็นร้อยละ 3.3 จากปีก่อน เนื่องมาจากจำนวนลูกค้าที่เพิ่มขึ้นอย่างต่อเนื่อง
และมีกำไรสุทธิเท่ากับ 9,325 ล้านบาท โดยเพิ่มขึ้นคิดเป็นอัตราร้อยละ 59.6 จากปีก่อน
และคิดเป็นกำไรสุทธิต่อหุ้นเท่ากับ 3.94 บาท (เทียบกับ 2.5 บาทในปีก่อน)
(โปรดพิจารณารายละเอียดเพิ่มเติมในส่วนที่ 2 ข้อ 12 – ฐานะการเงินและผลการดำเนินงาน)

ผลการดำเนินงานดังกล่าวเป็นผลมาจากกลยุทธ์ของบริษัทที่ได้ดำเนินการมาโดยตลอด
ซึ่งได้แก่การนำเสนอนวัตกรรมด้านบริการต่าง ๆ
อย่างต่อเนื่องเพื่อสนองความต้องการใช้บริการของลูกค้า การให้บริการที่คุ้มค่า
และบริการที่เป็นมิตรและใส่ใจลูกค้า ตลอดจนกลยุทธ์ด้านอื่น ๆ
เพื่อสร้างความแข็งแกร่งและความสามารถในการแข่งขันของบริษัท
พร้อมทั้งความสามารถในการปรับตัวให้เหมาะสมกับสภาวะการแข่งขันในตลาดธุรกิจโทรศัพท์เคลื่อนที่ในประเทศไทย